ธกส.โอนเงินอุ้มยาง-ปาล์มตามใบสั่งครม.
ธ.ก.ส.เริ่มโอนเงินช่วยเหลือชาวสวนยางพาราและปาล์มน้ำมันตามนโยบายรัฐบาล
29 ธ.ค. 2561

ธ.ก.ส.เริ่มโอนเงินช่วยเหลือชาวสวนยางพาราและปาล์มน้ำมันตามนโยบายรัฐบาล
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะกรรมการ ธ.ก.ส.ในการประชุมวันที่ 26 ธ.ค. 2561 มีมติให้ธนาคารดำเนินมาตรการช่วยเหลือเกษตรกรและสร้างความเข้มแข็งให้แก่เกษตรกรชาวสวนยางพาราและชาวสวนปาล์มน้ำมัน ตามมติคณะรัฐมนตรี (ครม.) เมื่อวันที่ 4 ธ.ค. 2561 จำนวน 2 โครงการ คือ โครงการแรก ช่วยเหลือและสร้างความเข้มแข็งให้แก่เกษตรกรชาวสวนยาง พ.ศ. 2561-2562 โดยโอนเงินช่วยเหลือให้กับเกษตรกรชาวสวนยางที่ขึ้นทะเบียนกับการยางแห่งประเทศไทย (กยท.) ก่อนวันที่ 14 พ.ย. 2561 ตามพื้นที่ที่เปิดกรีดยางจริงในอัตราไร่ละ 1,800 บาท รายละไม่เกิน 15 ไร่ ให้กับเจ้าของสวนยาง จำนวน 1,100 บาท/ไร่ และคนกรีดยาง 700 บาท/ไร่ ระยะเวลาดำเนินการ 10 เดือน ตั้งแต่เดือน ธ.ค. 2561-ก.ย. 2562 วงเงินงบประมาณ 1.75 หมื่นล้านบาท มีเกษตรกรชาวสวนยางได้รับประโยชน์ 1.3 ล้านราย แบ่งเป็น เจ้าของสวนยาง 9.99 แสนราย คนกรีดยาง 3.04 แสนราย
สำหรับโครงการที่สอง สร้างความเข้มแข็งให้แก่เกษตรกรชาวสวนปาล์มน้ำมัน โดยโอนเงินช่วยเหลือให้กับเกษตรกรชาวสวนปาล์มน้ำมันที่ขึ้นทะเบียนเกษตรกรกับกรมส่งเสริมการเกษตร อัตราไร่ละ 1,500 บาท ครัวเรือนละไม่เกิน 15 ไร่ ระยะเวลาดำเนินการ 10 เดือน ตั้งแต่เดือน ธ.ค. 2561-ก.ย. 2562 วงเงินงบประมาณ 3,458 ล้านบาท จำนวนเกษตรกรที่ได้รับประโยชน์ 1.5 แสนราย พื้นที่ 2.22 ล้านไร่
ทั้งนี้ เมื่อวันที่ 27 ธ.ค. 2561 ธ.ก.ส.ได้โอนเงินเข้าบัญชีเงินฝากของเกษตรกรสวนยางแล้ว 1.83 หมื่นราย เป็นเงิน 155 ล้านบาท และปาล์มน้ำมัน 2.18 หมื่นราย เป็นเงิน 279 ล้านบาท และจะเร่งโอนเงินภายหลังจากได้รับข้อมูลจาก กยท.และกรมส่งเสริมการเกษตร